Фольклор кейіпкерлерін танымал етіп, оларды жеке тұлғаны қалыптастырудың бір тетігі ретінде пайдалану мақсатында кәсіби және әуесқой суретшілер арасында өткізілетін байқаудың

**ЕРЕЖЕСІ**

**І. Жалпы ереже:**

**Байқаудың атауы:** «Батырлар жыры кейіпкерлерін визуалдау» (бұдан әрі - Байқау).

**1.1. Байқаудың мақсаты:** Батырлар жыры кейіпкерлерін жырдағы сипатына сай, ұлттық колоритін сақтай отырып қағаз бетіне түсіру, яғни сөзбен салынған бейнені бояумен салынған бейнеге айналдыру.

**1.2. Байқаудың міндеттері:**

* Батырлар жырындағы әр кейіпкердің өзіндік ерекшелігін, мінез-құлқын таныту мақсатында әзірленген сипаттамамен таныстыру;
* Батырдың өзі, ата-анасы, баласы арасындағы ұқсастықты ескертіп, оны визуалдау барысында көрсетуін қадағалау;
* Қаһарманның нақты сұлбасын қалыптастыру үшін кейіпкердің киім үлгісінде, ат әбзелдерінде, батырдың қару-жарағында жыр оқиғасы өткен орта мен дәуірдің элементтері болуын қадағалау;
* Суретшілердің, жалпы жұртшылықтың, әсіресе жас жеткіншектердің қазақ фольклорын танып-білуге, зерделеуге деген құштарлығын ояту;

**1.3.** Байқауды ҚР Ғылым және жоғары білім министрлігі Ғылым комитетінің тапсырысымен Әлеуметтік және қоғамдық-гуманитарлық ғылымдар саласындағы зерттеулер басым бағыты бойынша 2023-2025 жылдарға арналған ғылыми зерттеулерді гранттық қаржыландыру негізінде зерделеніп жатқан «Фольклор кейіпкерлерін жеке тұлғаны қалыптастырудағы маңызды құрал ретінде пайдалану жолдары» атты ғылыми жобаның негізінде «МТДИ» (Мемлекеттік тілді дамыту) ұйымдастырады.

**1.4.** Байқауды ұйымдастырушылар ұйымдастыру комитеті мен әділ қазылар алқасының құрамын бекітеді.

**ІІ. Байқауды өткізу мерзімі және тәртібі:**

**2.1.** Байқау материалдары 2023 жылғы 27 қазан мен 2024 жылғы 10 сәуір аралығында https://mtdi.kz/ сайтында жалпы жұртшылық тарапынан ашық дауысқа түседі. Байқау жеңімпаздары ғаламтор арқылы ашық дауыс беру нәтижесінде алған ұпайлары мен қазылар алқасының берген ұпайларының жиынтық балына сәйкес анықталады. Жеңімпаздарды айқындайтын шешуші кезең 2024 жылғы 15 сәуірде өткізіледі.

 **2.2.** Байқау жұмыстары ережеге сәйкес 2024 жылғы 10 сәуірге дейін baikau.2023@mail.ru электрондық поштасына қабылданады.

**2.3.** 2024 жылғы 10 сәуірден кейін түскен, сондай-ақ талаптарға сәйкес келмейтін байқау материалдары қарастырылмайды.

**2.4.** Ұйымдастырушылар алқасы және жоба идеясының авторы байқау материалдарының мазмұнын өзгерту, өңдеу, толықтыруға қатысты өз пікірлерін қоса алады.

**2.5.** Ұйымдастырушылар алқасы және жоба идеясының авторы суретшілер туралы толық мағлұматты көрсете отырып, жұмысты бұқаралық ақпарат құралдарында, ғаламтор бетінде, баспаларда жариялауға құқылы.

**2.6.** Байқау әлеуметтік және қоғамдық-гуманитарлық ғылымдардың өзекті мәселелері мен пәнаралық зерттеулері нысаны бойынша гранттық қаржыландыру негізінде орындалып отырған ғылыми жобаның бір тармағы болғандықтан ұйымдастырушылар алқасы және жоба идеясының авторы байқау жеңімпаздарының еңбектерін төмендегі мақсатта пайдалануға құқылы:

**2.6.1.** Кейіпкерлердің портретін қолдана отырып кең ауқымды, ұзақ мерзімді жұмыстар жүргізуді жоспарлау (түрлі-түсті суреттермен иллюстрацияланған кітаптар, монитордан бейнесін көру мүмкіндігі бар аудиокітаптар, анимациялық фильмдер жасап шығару жолдарын қарастыру);

**2.6.2.** Дайын өнімді жарнамалау, насихаттау жұмыстарын жүйелі түрде жүргізу (кейіпкерлердің қатысуымен компьютерлік ойындар, бояма кітаптар, дыбысталатын ойыншықтар шығарудың тұжырымдамасын және бағдарламасын жасап, тиісті орындарға ұсыну);

**2.6.3.** Визуалданған кейіпкерлер тізіміне сәйкес танымдық сипаттағы иллюстрациялы кітап шығарып, жіктеме бойынша тарату;

**2.6.4.** Фольклорлық кейіпкерлер туралы толық мағлұматтан тұратын электронды база құрастыру;

**2.7.** Байқауға қатысу үшін өтініш білдірушілерден қатысушы жарнасы алынбайды.

**2.8.** Әр суреттің жоғарғы оң жақ бұрышына автордың өзі таңдаған кілт сөзі жазылады;

**2.8.1.** Жаңа параққа суретшінің аты-жөні, суреті, қысқаша өмірбаяны, оқитын немесе қызмет ететін ұйымның, қаланың атауы, байланыс номері жазылып, кілт сөзі көрсетіледі;

**ІІІ. Байқау қатысушыларына қойылатын талаптар:**

**3.1.** Байқауға сурет салу қабілеті бар және қазақ тілін еркін меңгерген (өйткені әр кейіпкердің сипаттамасын түсініп оқуы керек) Қазақстан Республикасының кез келген азаматы қатыса алады.

**3.2.** Қатысушы байқауға қатысу үшін төмендегі әрекеттерді жасауы тиіс:

**3.2.1.** <https://mtdi.kz/> веб-сайтына кіру;

**3.2.2.** Кейіпкерлерге берілген мәтіндік сипаттамамен мұқият танысу;

**3.2.3.** Таңдаған кейіпкерінің (кем дегенде 3 кейіпкер) қырынан және алдынан қарағандағы беліне дейінгі көрінісін және сол кейіпкердің қырынан және алдынан қарағандағы ұзына бойы көрінісін (сонда бір кейіпкер төрт қалыпта суреттеледі) түрлі-түсті бояумен салу;

**3.2.4.** Веб-сайттағы байқауға қатысып, оқырмандардан ұпай жинау және қазылардың оң бағасын алу;

**3.3.** Веб-сайтқа тіркелгеннен кейін, қатысушы Қазақстан Республикасында тұрып жатқан Қазақстан Республикасының әрекетке қабілетті азаматы екендігін, аталмыш ережемен танысқандығын және олармен толық келісетіндігін растайды, сондай-ақ ұйымдастырушы мен олардың өкілетті тұлғалары оның есімін, суретін және сұхбатын (фото-бейне) әрі қарай жоба мақсатында қолдануына, көпшілікке жариялауына келісімін береді.

**ІҮ. Байқау ұйымдастырушыларының құқы:**

**4.1.** Ұйымдастырушы байқауға аталмыш ереже талаптарына сай келмейтін қатысушыларды, сондай-ақ толық емес және (немесе) жалған ақпарат берген қатысушыларды қатыстырмауға құқылы.

**Ү. Байқаудың қорытындысын шығару және жеңімпаздарды марапаттау:**

**5.1.** Байқаудың қорытындысы бойынша жеңімпаздарды суретшілердің веб-сайттағы жинаған дауысын есепке ала отырып, қазылар алқасы анықтайды.

**5.2.** «Батырлар жыры кейіпкерлерін визуалдау» тақырыбында өткізіліп отырған Байқау қорытындысының соңында жеңімпаз қатысушылардың ең үздік жұмыстары <https://mtdi.kz/> сайтының базасында жарияланады.

**5.3.** Әр кейіпкер бойынша бір жеңімпаз анықталады. Байқауда жеңімпаз атанған азамат қаржылай сыйақымен марапатталады.

**5.4.** Байқау жеңімпаздарының ақшалай сыйақысы 20 таңбалы сандық жеке төлем шотына аударылады. Байқау жеңімпаздары жеке куәлігінің нотариус арқылы куәландырылған көшірмесін, ЖСН-ның және 20 таңбалы сандық жеке төлем шотының көшірмелерін **төмендегі мекен-жайға пошта арқылы** жіберуі тиіс: baikau.2023@mail.ru

**ҮІ. Ұйымдастыру алқасының мекенжайы:** Алматы қаласы, Айтеке би 206

**Байланыс номері:** 87074846070